Canada åbner verdens første bitcoin-hæveautomat

Vil du gerne veksle dine canadiske dollars til bitcoins? Alt, hvad du behøver, er et kreditkort og en håndflade, der kan scannes.

I næste uge åbner verdens første bitcoin-automat. Det skriver CBC. Automaten åbner i den canadiske by Vancouver og er den første af fem bitcoin-maskiner, der skal placeres forskellige steder i Canada.

Manden bag automaterne hedder Mitchell Demeter, og han er medstifter og medejer af virksomheden Bitcoiniacs, der handler med bitcoins.

»Det gør det nemmere for folk at købe og sælge bitcoins, og forhåbentlig vil det gøre anvendelsen af bitcoin mere tilgængelig for folk,« siger Mitchell Demeter om projektet til CBC.

Automaterne kommer til at fungere på den måde, at man veksler canadiske dollars til et tilsvarende beløb i den digitale valuta, der så automatisk overføres til brugerens bitcoin-wallet. For at undgå hvidvask af penge er der en øvre grænse på 3000 dollars om dagen, og der kræves en håndfladescanning for at bruge automaterne.

De fire resterende bitcoin-automater lanceres i december måned, og bitcoiniacs håber at kunne placere dem i andre canadiske storbyer som Toronto, Montreal, Calgary og Ottawa.